Predkladacia správa

Zostavenie stratégie štátnej kultúrnej politiky vyplýva z programového vyhlásenia vlády z roku 2002 a z plánu práce vlády na rok 2004. Zostavenie bolo procesom, ktorý od začiatku predpokladal účasť veľkého počtu partnerov a spolutvorcov z radov odbornej verejnosti. V rokoch 2002 až 2004 predkladateľ realizoval množstvo systémových analýz, čiastkových výskumných úloh a diskusných fór s jednotlivým aktérmi v oblasti kultúry (umeleckými osobnosťami, reprezentantmi inštitúcií a ustanovizní), s predstaviteľmi jednotlivých sektorov spoločnosti (územnej samosprávy, cirkví a náboženských spoločností, neziskového sektora, podnikateľských subjektov v oblasti kultúrneho priemyslu), s majoritnými finančnými donormi v oblasti kultúry a umenia (nadácie, priemyselné a obchodné subjekty), ako aj s expertmi a so všeobecne uznanými autoritami v jednotlivých oblastiach skúmania. Zároveň boli spracované viaceré vnútorné analýzy na úrovni ministerstva kultúry a organizácií v jeho zriaďovateľskej pôsobnosti, analýzy ich základných právno-ekonomických vzťahov v súčasnosti, analýza skladby a vývoja rozpočtovej kapitoly ministerstva kultúry a rozpracovaná bola Národná stratégia trvalo udržateľného rozvoja v pôsobnosti rezortu kultúry. Ministerstvo kultúry v súčinnosti s expertmi Rady Európy vypracovalo aj Národnú správu o kultúrnej politike Slovenskej republiky (určenú primárne pre Radu Európy a publikovanú aj v slovenskej verzii).

Výsledkom je predloženie tohto návrhu Stratégie štátnej kultúrnej politiky a Akčného plánu úvodnej fázy implementácie kultúrnej politiky. Ministerstvo kultúry predkladá materiál na rokovanie vlády v súlade s plánom jej práce.  

Prvá časť materiálu definuje stratégiu štátu v oblasti kultúry a druhá je súhrnom čiastkových úloh, ktoré je potrebné realizovať na to, aby bolo možné definovanú stratégiu začať uskutočňovať. Ministerstvo kultúry po schválení predloženého materiálu pristúpi k plneniu úloh, ktoré sú v jeho druhej časti navrhnuté a následne predloží vláde rozpracovaný Akčný plán implementácie štátnej kultúrnej politiky.  

Predložený návrh Stratégie štátnej kultúrnej politiky a Akčného plánu úvodnej fázy implementácie kultúrnej politiky nemá negatívny finančný, ekonomický ani environmentálny vplyv a ani vplyv na zamestnanosť.